Tatyana Lebedeva

Tatyana Ivanovna Lebedeva ( rossiavon Татьяна Ивановна Лебедева ) tiyir rossiaf artowasik. Koe Bogorodsk widama koe Moskva bowexo ke savsafo rossiafo gindaxo bak 1850 kobliyir. Ba 19/07/1887 koe Kara xalta koe Sibiria awalkeyer.

 Blirizva 
Tatyana Lebedeva koe oluafa is kulafa yasa koblir. Gadkiye tir malyesik koe erkey ke Bogorodsk widava ( re Noginsk ), isen berikye palsotik. Ina gan saneevafa rietoda zo droler nume va lizukaf rijay ke Tcaykovski grustaks denfir. Dene Nikolayev kizey ke Moskva vayar aze gu nazbalaropa zo dobar. 

Bak 1874 nope kevbowerefa galbedura zo soper. Taneon dagiyina koe Sucevskaya ardialxe ke Moskva, azon ko Petropavlovskaya ralma ke Sankt Peterburg bak 1876 zo arburer. Gu Jiz va 193 di zo kodoplekur. Jiz wali 18/10/1877 is 23/01/1878 dilizer. Inafa gakera va djisa dagira besar.

Kadimi tunuyara va Zemlya i Volya grustaks yoter ise van kobasikeem gin galbedur. Ba redura va Narodnaya Volya vanpir bewik ke bato pako is inafa skusa neda. Banugale va Mixail Frolenko artowas palik yerumar. Va grustara va lagadjubera va Aleksandr II gindik moo kelot poke Odesa bak muvugal ke 1879 kobaver. Radimi rodjera va yovara gan pako ko Chișinău koe Moldova zo stakser enide va erba kan nabera va sokaf omelt ta olegara ke ino kodigir.

Bak 1881 koe Sankt Peterburg va suxara va berla leve Malaya Sadova vawila az rilizara paker lize gindik co di gomoolakir. Warzafa rodjera. Azon va warzera va aora kobaver, i va aora kabutuna bal jupekasa bilmara ke 01/03/1881 lajupaytatasa va Aleksandr II gindik.

Tatyana Lebedeva ba 03/09/1881 zo soper. Koe Petropavlovskaya ralma zo dagir. 20 korik bal Jiz va 20 mali 09/02/1882 kali 15/02/1882 zo malyed. 11 bewik ke skusa neda ke Narodnaya Volya pako is 9 ar bewik zo kojizad. Dalafa kagara tiyir pakera va anyustoya lagadjubera va gindik. Ba 15/02/1882 Tatyana gu xonuka taneon zo lanzar aze gakera ba 17/03/1882 gu parmafa xalta zo nuner.

Bak pereaksat ke 1883, beka ina astirbon akoler pune mal Sankt Peterburg kal Kara xalta zo stakser. Ba 19/07/1887 nope kotcakola banlize mulufter.

 Dere rupec 

 Vuestexeem 
 (ru) Blirizva, internetxo
 (ru) Blirizvama, internetxo

|style="vertical-align: top;"|

|}

Lebedeva (Tatyana)
Lebedeva (Tatyana)
Lebedeva (Tatyana)